**РЕЦЕНЗИЯ**

във връзка с обявения от СУ „Св. Климент Охридски“

конкурс за академичната длъжност професор

за нуждите на Исторически факултет,

обявен в Държавен вестник, бр. 96 / 19.11.2021 г.

Направление 2.2. История и археология (Българска историография – Историческа периодика) с единствен кандидат

**доц.д-р Тодор Александров ПОПНЕДЕЛЕВ**

от **проф.д-р Пламен Христов ПАВЛОВ**

(ВТУ „Св.св. Кирил и Методий“, член на Научното жури)

За участие в обявения конкурс са подадени документи от един кандидат – доц. д-р Тодор Александров Попнеделев, преподавател в Историческия факултет на СУ „Св. Климент Охридски“. Комисията по преглед на документите е установила, че подадените във връзка с конкурса отговарят на нормативните изисквания. Това е отразено коректно и документацията, представена във връзка с настоящата процедура. Справочната таблица за изпълнението на минималните национални изисквания по чл. 2б от ЗРАСРБ свидетелства, че кандидатът набира необходимия брой точки участие в настоящия конкурс.

**Данни за кандидата.** Доц. д-р Тодор Попнеделев е роден на 16 март 1957 г. През 1979-1984 г. завършва специалност история, магистърска степен, със специализация по балканска история и втора специалност философия в Историческия факултет на СУ „Св. Климент Охридски“. В периода 1986-1990 г. е редовен аспирант (докторант) в ИФ на Софийския университет. През 1990 г. защитава кандидатска дисертация и получава научната и образователна степен „кандидат на историческите науки“ (доктор). Печели конкурс за асистент в ИФ на СУ, последователно преминава през степените старши и главен асистент, а през 2005 г. се хабилитира като доцент. През 2007-2015 г. доц. Попнеделев е зам.-декан на Историческия факултет на СУ, а през 2015 г. е избран за декан на факултета. Заедно със своята административна, преподавателска и научна дейност доц. Попнеделев работи като председател на Международната асоциация по българистика. Под негово ръководство е реализиран Третият международен конгрес по българистика (май 2013 г.). Доц. Попнеделев е член на редколегиите на научни сборници и тематични издания, както и на сп. „Минало“. Не на последно място, държим да отбележим, че кандидатът в този конкурс е достатъчно добре познато име в историческата наука, вкл. и от участието му в редица национални и международни научни форуми, вкл. и като организатор предвид активността на Историческия факултет на СУ в тази насока.

**Публикации и научни приноси.** Доц. д-р Тодор Попнеделев участва в настоящия конкурс с 16 научни публикации от периода 1989–2022 г.. Съдържащите се в тях оригинални научни приноси, за които ще стане дума и по-нататък, са описани коректно от кандидата в представената справка. Съобразно изискванията са подбрани публикации, които не се отнасят към хабилитацията на доц. Попнеделев през 2005 г., а преобладаващата част от тях са реализирани в периода след нея.

На първо място в списъка на представените във връзка с този конкурс публикации на доц.д-р Тодор Попнеделев е неговият хабилитационен труд, който по същество представлява научна монография със заглавие **„Българското Средновековие по страниците на Годишник на Софийския университет. Историко-филологически факултет (1905-1945).** София, Университетско издателство „Св. Климент Охридски“, 2022, 199 стр. ISBN 978-954-07-5381-2

Представената на нашето внимание монография се състои от предговор, въведение, три глави, заключение, библиография и приложение. В своя **Предговор** авторът обръща внимание на значимостта на изследваното от него авторитетно периодично научно издание, което е не просто списание, годишник или тематичен сборник, а своеобразна научна трибуна, където водещите имена на българската медиевистика публикуват своите проучвания. Наред с това доц. Попнеделев дава дефиниция на историографиятакато научна дисциплина, поставяйки акцент на нейните гносеологическа, аксеологическа и прогностична функции. В тази връзка е представен кратък обзор на българската медиевистика след Освобождението с нейните направления. Тук са очертани и параметрите на изследването – медиевистичните проучвания, публикувани в „Годишника на Софийския университет“ от 1905 до 1945 г., съответно, това са трудовете на 13 автори, публикували 45 студии и статии. Както с основание подчертава доц. Попнеделев, публикациите, посветени на историята на средновековна България, заемат водещо място спрямо останалите изследвания на страниците на ГСУ. Като основна задача на своето изследване доц. Попнеделев поставя анализа на публикуваните в ГСУ научни трудове, дело на водещи имена в тогавашната българска историческа наука, посветени на проучването и осмислянето на историческите събития и процеси, както и на ролята на конкретни исторически личности.

Във **Въведението** доц. Попнеделев прави кратък преглед на идеята за създаването на ГСУ и действията на Академичния съвет за нейната реализация в периода 1895–1905 г.

В **Първа глава** (Първа българска държава) са разгледани 19 публикации, обособени в три раздела. В първата част са включени две статии на В. Златарски: „История на българите от появата им в Европа до основаването на българското царство на Балканския полуостров“ (112 стр.) и „Национализация на българската държава и църква през IX век.“ Както е показано от автора, става дума за важни научни текстове, които полагат основите на фундаменталната „История на Българската държава през Средните векове“ /т. І, част 1–2/ на „патриарха“ на българската медиевистика. Другата студия, разгледана в тази част, е на П. Мутафчиев: „Маджарите и българо-византийските отношения през третата четвърт на X в.“, посветена на българо-византийския конфликт от 967 г. и унгарските нашествия на Балканите. Сама по себе си студията поставя началото на изследването на тази важна проблематика, което е отбелязано от доц. Попнеделев по убедителен начин. Ще дадем и една препоръка предвид използваното от автора понятие „Първа“, съответно, „Втора българска държава“ – независимо, че „Първо“ и „Второ българско царство“ също са подлагани на критика от някои автори, струва ни се, че тези названия по-добре отразяват историческите дадености, при това са в съзвучие със собствената ни традиция, отразена в трудовете на посочените класици В. Златарски, П. Мутафчиев и др., които са сред основните „герои“ в настоящия труд, а и в научното творчество на доц. Попнеделев като цяло.

Втората част на Първа глава включва 7 публикации на В. Бешевлиев и една на Й. Иванов, в които са представени важни извори за българската история. Статиите на В. Бешевлиев са посветени на българските (първобългарските, както ги нарича той) надписи, вкл. онези при Мадарския конник. В статията „Новият извор за поражението на Никифора I в България през 811 г.“ Бешевлиев критикува грешките при издаването на т.нар. Анонимен Ватикански разказ. Студията или по-скоро монографията на Й. Иванов „Жития на Св. Иван Рилски“ е друг фундаментален научен текст, публикуван в ГСУ, който определя посоката на бъдещите изследвания по темата и това с пълно основание е изтъкнато от доц. Попнеделев.

Третата част на тази глава е посветена на публикациите на Стефан Младенов, Веселин Бешевлиев, Димитър Дечев, Янко Тодоров и Димитър Крънджалов – въпроси от историята на българския език, вкл. следите от езика на прабългарите; произходът и значението на името „българи“, /пра/българския календар и т.н. Ст. Младенов се спира и на известното съкровище от Надь Сент Миклош и надписите върху някои от съдовете в него. Подобаващо място е отделено и на студията на Д. Крънджалов за старобългарските валове, въпреки че вижданията на този автор са оборени от по-късните изследователи. От друга страна, именно това позволява на доц. Попнеделев да запознае читателя с дискусиите по темата, особено в онази епоха.

**Втората глава** е посветена на изследванията за Второто българско царство, отново в три части. В първата от тях са проследени и анализирани студии и статии на В. Златарски, три на брой, и на П. Ников, две публикации, посветени на научни проблеми, свързани с историята на Второто българско царство. Както отбелязва доц. Попнеделев, тези научни текстове на В. Златарски влизат директно в третия том на „История на българската държава през Средните векове“, което е обяснимо и с обстоятелството, че томът е издаден след смъртта на В. Златарски. Доц. Попнеделев поставя акцент на статията на видния български медиевист, посветена на ктиторския надпис в Боянската църква, последният научен труд на Златарски, поместен в ГСУ.

Разгледани са и две публикации на Петър Ников: „Татаро-българските отношения през средните векове, с оглед към царуването на Смилеца“ и „История на Видинското княжество до 1323 г.“, чието научно значение основателно е отбелязано от доц. Попнеделев.

Във втората част на тази глава са включени публикациите на исторически извори за епохата: две статии на Беньо Цонев и по една на П. Ников и Ив. Дуйчев. Както е отбелязано от автора, тези публикации имат своето място в изследването на важни проблеми от средновековното минало на България, а публикуваната от Иван Дуйчев „Преписката на папа Инокентия III с българите. Увод, текст и бележки“, един от най-важните извори за Второто царство и неговата външна политика, по-конкретно във времето на цар Калоян. В третата част от Втора глава е представена езиковедската статия на Ст. Младенов за надписа от Боянската църква, за който вече стана дума.

В **Трета глава** със заглавие „Проблеми от Българското Средновековие“ са разгледани и коментирани научни публикации, посветени на конкретни събития и процеси – три на П. Мутафчиев и по една на Й. Иванов и В. Златарски, във втората – две статии на Д. Дечев и Б. Цонев. В третата част са анализирани 3 студии на Б. Цонев, Д. Дечев и Я. Тодоров, отнасящи се към средновековната епоха като цяло. С основание доц. Попнеделев отделя сериозно място на полемичната студия на П. Мутафчиев „Българи и румъни в историята на дунавските земи“ – реакция на манипулативното представяне на българо-румънските връзки през Средновековието от Н. Йорга. Т. Попнеделев не без основание отбелязва, че българският учен в някои случаи напуска „строго“ академичния тон, което е напълно обяснимо при крайно тенденциозния подход на румънския историк и политик към българското минало – обстоятелство, което води до превръщането на науката в злонамерена пропаганда. В четвърта част на трета глава са разгледани трудове, фокусирани върху проблеми на историческото познание – общо 6 публикации, дело на П. Ников, П. Мутафчиев, Св.Георгиев, Б. Примов и Р. Русев. Тъй като не е възможно, а и надали е необходимо да правим пълен преглед на научния труд на доц. Попнеделев, ще обърнем по-специално внимание на представянето от негова страна на концептуалната студия на П. Мутафчиев – една от неговите творби, която му печели признание като философ на историята. Доц. Попнеделев с пълно право поставя акцент върху актуалния и за съвременната наука проблем за т. нар. византийски феодализъм, който е един от централните за П. Мутафчиев. В своя коментар доц. Попнеделев обръща внимание и на злополучната статия на П. Петров от 1952 г., както и на позицията на В. Гюзелев, отдаваща дължимото на големия български учен. Т. Попнеделев отбелязва и вижданията на П. Мутафчиев за т.нар. византинизъм в средновековна България – тема, интерпретирана от Мутафчиев в твърде крайна форма, която не се приема в съвременната наука.

**Заключението** на книгата на доц. Попнеделев представлява обобщение на неговите наблюдения и изводи. Трябва да подчертаем, че авторът нерядко излиза извън рамката на „чисто“ историографския обзор, което заслужава позитивна оценка. Доц. Попнеделев внимателно анализира академичната общност в тогавашна България, като обръща внимание на развитието на българското общество след Освобождението, включително и на историческата наука. С право авторът твърди: „ Отговорността (на коментираните от него учени и техните публикации в ГСУ – бел.моя, П.П.) пред науката и вярата в нейната роля като инструмент за реалистично познание на света изграждат и стабилния фундамент на българската медиевистика. Авторите пишат с отговорност не само пред своите съвременници, но и пред бъдещите поколения…“ Нещо повече, както подчертава Т. Попнеделев, така се осъществява „… осъзнатата необходимост за съчетаване на усилията на учените от различните дялове на хуманитарното познание в разкриването на многообразието в живота на българите през Средновековието…“ Така или иначе, със своите анализи и конкретни изводи изследователят Т. Попнеделев ни убеждава, че на страниците на „Годишника на Софийския университет“ намират място най-важните открития и приноси на българската наука в изследването на Българското Средновековие – безспорно постижение за българската хуманитаристика не само в академичен, но и в обществен план.

**Библиографията** в края на книгата е изпълнена прецизно. Полезна и уместна е и биобиблиографска информация за авторите, чието научно творчество е обект на анализ на страниците на представената монография на доц. Тодор Попнеделев.

\* \* \*

Във връзка с настоящия конкурс доц. Тодор Попнеделев представя и петнадесет други публикации, които имат сравнително разнообразна тематика. Разбира се, в по-голямата си част те са по теми и конкретни научни проблеми, към които кандидатът в настоящия конкурс има траен интерес и научни приноси в предишни свои трудове. Сред тези публикации държим да отбележим публикуваният в две части текст „Един поглед върху развитието на българската историография през ХХ в.“, статиите „От „народна“ към „държавна“ история“, „Тенденции в развитието на българската историография в края на XIX и началото на XX в.“, студията за държавната политика към културно-историческото наследство /1878-1989 г./, статията „Митовете в мисленето на историка“, предговорите (по същество встъпителни студии) към лекциите на В. Златарски и сборника в памет на акад. Д. Ангелов, и др. Според нас доц. Тодор Попнеделев е можел да включи и други свои текстове, вкл. проведените от него интервюта (по същество от рода „анкета“, ако следваме маниера на литературните историци) с български учени през последните години. В тях наред всичко останали можем да видим и почерка на доказан познавач на историографската „материя“, какъвто без съмнение е Т. Попнеделев. Представените статии имат оригинален характер и съдържат редица научни приноси. В заключение, с представените научни публикации са изпълнени националните изисквания по чл. 2б от ЗРАСРБ във връзка с провеждането на настоящия конкурс.

С оглед на казаното дотук, **гласувам убедено „ЗА“ присъждането на академичната длъжност „професор“ на доц. д-р Тодор Александров** в научна област История и археология (Българска историография – Историческа периодика), професионално направление 2.2. История и археология.

22 февруари 2022 г.

Велико Търново проф.д-р Пламен Павлов